《和答陆华父》
宋代·孙应时

雒都有佳人，高卧雪塞户。
千载尚可期，一寒那足顾。
功名诚傥来，贫贱有难去。
食竹岂非凤，食虫岂非鸡。
艰虞世不识，羔豚日刳刲。
且须拊掌共一笑，坐上鸱夷能滑稽。

作者简介：（1154—1206）绍兴馀姚人，字季和，号烛湖居士。孙介子。师事陆九渊。孝宗淳熙二年进士。授黄岩尉，为常平使者朱熹所重，与定交。丘崇帅蜀，辟入制幕，尝策言吴曦将叛。徙知常熟，秩满，郡守以私恨诬其负仓粟三千斛而捃摭之，市民竟为代偿，守益怒，坐贬秩。宁宗开禧二年起判邵武军，未赴而卒。有《烛湖集》。